### Китапханәләр һәм китапханә эше турында

### Татарстан Республикасы ЗАКОНЫ

*(2001 елның 24 гыйнварындагы 594 номерлы, 2004 елның 25 февралендәге 6-ТРЗ номерлы, 2006 елның 24 июлендәге 62-ТРЗ номерлы, 2010 елның 16 маендагы 16-ТРЗ номерлы, 2011 елның 15 мартындагы 2-ТРЗ номерлы, 2014 елның 12 июнендәге 53-ТРЗ номерлы, 2015 елның 9 октябрендәге 82-ТРЗ номерлы, 2016 елның 17 ноябрендәге 83-ТРЗ номерлы, 2017 елның 13 ноябрендәге 80-ТРЗ номерлы Татарстан Республикасы законнары редакциясендә, 2019 елның 29 апрелендәге 38-ТРЗ номерлы)*

*Преамбула төшереп калдырылды. – 2004 елның 25 февралендәге 6-ТРЗ номерлы Татарстан Республикасы Законы.*

 **I бүлек. Гомуми нигезләмәләр**

1 статья. **Төп төшенчәләр**

Әлеге Законда түбәндәге төп төшенчәләр кулланыла:

китапханә – документларның оештырылган фонды булган һәм аларны физик һәм юридик затларга вакытлыча файдалануга биреп торучы мәгълүмат, мәдәният, аң-белем тарату оешмасы яисә оешманың структур бүлекчәсе; *(икенче абзац 2014 елның 12 июнендәге 53-ТРЗ номерлы Татарстан Республикасы Законы редакциясендә)*

гомуми файдаланудагы китапханә – оештыру-хокукый һәм милек рәвешләренә карамастан, юридик затларга һәм, белемнәре дәрәҗәсенә, белгечлекләренә, дингә мөнәсәбәтләренә карап чикләмичә, гражданнарга үзенең фондларыннан һәм хезмәт күрсәтүләреннән файдалану мөмкинлеге бирүче китапханә;

китапханә фонды – төрле билгеләнештәге һәм статустагы, оештыру ягыннан һәм функциональ яктан үзара бәйле, халыкка китапханә хезмәте күрсәтү максатларында исәпкә алынырга, тупланырга, сакланырга һәм файдаланылырга тиешле документлар җыелмасы; *(дүртенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

китапханә эше – китапханәләр челтәрен төзү һәм үстерү, аларның фондларын формалаштыру һәм эшкәртү, китапха­нәләрдән файдаланучыларга китапханә, мәгълүмат һәм белешмә-библиография хезмәте күрсәтүне оештыру, кадрлар әзерләү, китапханәләр үсешен фәнни-ысулый тәэмин итү бурычларын үз эченә алган мәгълүмат, мәдәни-агарту һәм мәгариф эшчәнлеге тармагы;

*Алтынчы абзац үз көчен югалтты. – 2010 елның 16 маендагы 16-ТРЗ номерлы Татарстан Республикасы Законы.*

документларның мәҗбүри нөсхәсе – җитештерүчеләр тарафыннан тиешле оешмаларга законнарда билгеләнгән тәртиптә һәм санда түләүсез тапшырылырга тиешле төрле төрдәге документлар нөсхәләре; *(җиденче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

китапханәдән файдаланучы – китапханә хезмәтеннән файдаланучы физик яисә юридик зат; *(сигезенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

үзәкләштерелгән китапханә системасы – китапханәләр­нең структур-бербөтен оешмага ихтыярый берләшүе;

китапханәнең иминләштерү фонды – китапханә фон­дының аеруча кыйммәтле документларны саклап калу макса­тында төзелгән өлеше;

Татарстан Республикасы милли китапханә фонды – Татарстан Республикасы китапханә фондының аерым тарихи, фәнни, мәдәни әһәмияткә ия булган, даими саклау һәм иҗтимагый файдалану өчен билгеләнгән һәм Татарстан Республикасы халыкларының мәдәни байлыгы булган өлеше; *(унберенче абзац 2010 елның 16 маендагы 16-ТРЗ номерлы Татарстан Республикасы Законы белән кертелде)*

китап ядкарьләре – күренекле рухи, матди байлыкка, аерым тарихи, фәнни, мәдәни әһәмияткә ия булган һәм исәпкә алуның, саклауның һәм файдалануның аерым режимы билгеләнгән кулъязма китаплар һәм матбугат басмалары. *(уникенче абзац 2010 елның 16 маендагы 16-ТРЗ номерлы Татарстан Республикасы Законы белән кертелде)*

2 статья. **Китапханә эше өлкәсендәге мөнәсәбәтләрне хокукый җайга салу**

Китапханә эше өлкәсендәге мөнәсәбәтләрне хокукый җайга салу федераль законнар, әлеге Закон һәм бүтән норматив хокукый актлар белән гамәлгә ашырыла.

*Статья 2004 елның 25 февралендәге 6-ТРЗ номерлы Татарстан Республикасы Законы редакциясендә.*

3 статья. *Үз көчен югалтты. – 2006 елның 24 июлендәге 62-ТРЗ номерлы Татарстан Республикасы Законы.*

4 статья. **Китапханәләрнең төп төрләре**

Китапханәләр дәүләт хакимиятенең барлык дәрәҗәдәге органнары, җирле үзидарә органнары, юридик һәм физик затлар тарафыннан гамәлгә куелырга мөмкин.

Гамәлгә куелу тәртибе һәм милек рәвешләре нигезендә Татарстан Республикасы территориясендә гамәлдә булган китапханәләрнең түбәндәге төп төрләре аерыла:

1) дәүләт хакимияте органнары тарафыннан гамәлгә куелган дәүләт китапханәләре, шул исәптән:

федераль китапханәләр;

Татарстан Республикасы китапханәләре: Татарстан Республикасы Милли китапханәсе, Республика балалар китапханәсе, Республика яшүсмерләр китапханәсе, Сукырлар өчен республика махсус китапханәсе;

министрлыклар, Россия Федерациясе һәм Татарстан Республикасы башкарма хакимиятенең бүтән органнары китапханәләре;

2) җирле үзидарә органнары тарафыннан гамәлгә куелган муниципаль китапханәләр;

3) Россия фәннәр академиясе, башка академияләр, фәнни-тикшеренү институтлары, мәгариф оешмалары китапханәләре; *(3 пункт 2014 елның 12 июнендәге 53-ТРЗ номерлы Татарстан Республикасы Законы редакциясендә)*

4) предприятиеләр, учреждениеләр, оешмалар китапханәләре;

5) иҗтимагый берләшмәләр китапханәләре;

6) хосусый китапханәләр;

7) чит ил юридик һәм физик затлары, шулай ук Россия Федерациясенең халыкара шартнамәләре нигезендә халыкара оешмалар тарафыннан гамәлгә куелган китапханәләр.

Китапханәләрне финанслау, дәрәҗәләренә карап, түбәндәгеләр исәбеннән башкарыла:

федераль бюджет;

Татарстан Республикасы бюджеты;

муниципаль бюджетлар;

иҗтимагый берләшмәләр акчалары;

юридик һәм физик затлар акчалары.

*Статья 2010 елның 16 маендагы 16-ТРЗ номерлы номерлы Татарстан Республикасы Законы редакциясендә.*

**II бүлек. Китапханә эше өлкәсендә гражданнарның хокуклары**

5 статья. **Китапханә хезмәтеннән файдалану хокукы**

Һәр граждан, җенесенә, яшенә, милләтенә, белеменә, социаль хәленә, сәяси инануларына, дингә мөнәсәбәтенә карамастан, Татарстан Республикасы территориясендә китапханә хезмәте күрсәтелүгә хокуклы. *(беренче өлеш 2004 елның 25 февралендәге 6-ТРЗ номерлы Татарстан Республикасы Законы редакциясендә)*

Гражданнарның китапханә хезмәтеннән файдалану хокукы түбәндәгеләр белән тәэмин ителә:

 китапханә хезмәте күрсәтүнең төп төрләрен түләүсез гамәлгә ашыручы гомуми файдаланудагы дәүләт һәм муниципаль китапханәләр челтәрен булдыру; *(икенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

 дәүләт һәм муниципаль китапханәләре фондларын тулыландыруны һәм саклап калуны тәэмин итүче гарантияле финанслау; *(өченче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

 күп төрле китапханәләр булдыру, оештыру-хокукый һәм милек рәвешләренә, эшчәнлекләренең юнәлешләренә һәм масштабларына бәйсез рәвештә китапханәләр оештыру эшендә юридик һәм физик затларга дәүләт ярдәме күрсәтү;

федераль законнар нигезендә “Милли электрон китапханә” федераль дәүләт мәгълүмат системасыннан (алга таба – Милли электрон китапханә) файдалану мөмкинлеген бирү юлы белән. *(бишенче абзац 2016 елның 17 ноябрендәге 83-ТРЗ номерлы Татарстан Республикасы Законы белән кертелде)*

Китапханә хезмәте күрсәтү өлкәсендә гражданнарның хокуклары дәүләт, аның теләсә кайсы структурасы, сәяси партияләр, иҗтимагый берләшмәләр һәм башка оешмаларның бу өлкәдәге хокукларына карата өстенрәк була.

6 статья. **Китапханә эшчәнлегенә хокук**

Теләсә кайсы юридик яисә физик зат законнар нигезендә Татарстан Республикасы территориясендә китапханә оешты­рырга хокуклы.

Гражданнар попечительләрнең, китап укучыларның со­ветларында яисә китап укучыларның китапханәләр яисә аларны гамәлгә куючылар җитәкчеләренең ризалыгы белән оеш­тырылган башка төрле берләшмәләре эшчәнлегендә катна­шырга хокуклы.

Китапханә хезмәткәрләре, китапханә хезмәте күрсәтүне үстерүгә, һөнәри берләшүгә, үзләренең социаль һәм һөнәри мәнфәгатьләрен яклауга ярдәм итү максатларында иҗтимагый берләшмәләр төзергә хокуклы.

Хосусый милкендә китап ядкарьләре булган гражданнар, шушы китап ядкарьләрен федераль законнарда каралган тәртиптә теркәгән булса, аларның сакланышын тәэмин итү өчен дәүләттән ярдәм алырга хокуклы. *(дүртенче өлеш 2010 елның 16 маендагы 16-ТРЗ номерлы Татарстан Республикасы Законы редакциясендә)*

**7 статья. Китапханәләрдән файдаланучыларның хокуклары**

Китапханәләрдән барлык файдаланучылар да китапханә­ләргә йөрергә, үз ихтыяҗлары һәм мәнфәгатьләре нигезендә аларны ирекле сайларга хокуклы. Мәгълүмат алу, алардан файдалану кагыйдәләре, күрсәтелә торган төп хезмәтләр исемлеге һәм шартлары законнар һәм китапханә уставы белән билгеләнә. Китапханәләрдән файдаланучы китапханә фондларында конкрет документның булуы яисә булмавы хакындагы мәгълүматны теләсә кайсы китапханәдән түләүсез алырга хокуклы.

Гомуми файдаланудагы китапханәләрдә гражданнар түбәндәге хокукларга ия:

шәхесләрен раслаучы документлар күрсәтеп, китапханәләрдән файдаланырга, 14 яшькә җитмәгән балигъ булмаганнар аларның – законлы вәкилләренең шәхесләрен раслаучы документлар күрсәтеп, китапханәләрдән файдаланырга; *(икенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

каталоглар системасы һәм китапханә мәгълүматының башка рәвешләре аша китапханә фондлары составы турында түләүсез тулы мәгълүмат алырга;

мәгълүмат чыганакларын эзләүдә һәм сайлауда түләүсез консультатив ярдәм алырга;

китапханәара һәм халыкара абонемент хезмәтләреннән файдаланырга;

китапханәдән файдалану кагыйдәләре нигезендә вакыт­лыча файдалану өчен китапханә фондларыннан теләсә кайсы документны түләүсез алырга;

башка төр хезмәтләрдән, шул исәптән китапханәдән файдалану кагыйдәләрендә каралган исемлек нигезендә түләүле хезмәтләрдән файдаланырга.

Дәүләт һәм муниципаль китапханәләрдә китапханәләрдән файдаланучылар документларны Татарстан Республикасының дәүләт телләрендә алырга һәм дәүләт телләрендә хезмәт күрсәтелүгә хокуклы. *(өченче өлеш 2010 елның 16 маендагы 16-ТРЗ номерлы Татарстан Республикасы Законы редакциясендә)*

Китапханәдән файдаланучы үз хокукларын чикләүгә китергән гамәлләренә карата китапханәләрнең вазыйфаи затларына законда билгеләнгән тәртиптә шикаять белдерергә мөмкин.

8 статья. **Китапханәләрдән файдаланучы аерым төркемнәрнең хокуклары**

Китапханәләрдән һәм китапханә хезмәте күрсәтүләрдән инвалидларның файдалана алуы өчен шартлар инвалидларны социаль яклау турындагы Россия Федерациясе законнары нигезендә тәэмин ителә. Сукырлар, начар күрүчеләр махсус дәүләт китапханәләрендә һәм һәркем файдалана алырлык башка китапханәләрдә китапханә хезмәте күрсәтелүгә һәм документларның нөсхәләрен төрле мәгълүмат туплагычларда үзләренә җайлы махсус форматларда алырга хокуклы. *(беренче өлеш 2015 елның 9 октябрендәге 82-ТРЗ номерлы Татарстан Республикасы Законы редакциясендә)*

Өлкән яшькә җитүләре һәм физик кимчелекләре аркасында китапханәләргә йөри алмаган файдаланучылар гомуми файдаланудагы китапханәләр фондларыннан доку­ментларны стационардан тыш һәм читтән торып хезмәт күрсәтү рәвешендә алырга хокуклы.

Китапханәләрдән файдаланучы балалар һәм үсмерләр, әлеге китапханәләрнең уставлары һәм кагыйдәләре нигезендә гомуми файдаланудагы китапханәләрдән, балалар һәм үсмер­ләрнең махсус дәүләт китапханәләреннән, шулай ук мәгариф оешмалары китапханәләреннән хезмәт күрсәтелүләргә хокуклы. *(өченче өлеш 2014 елның 12 июнендәге 53-ТРЗ номерлы Татарстан Республикасы Законы редакциясендә)*

**9 статья. Китапханәләрдән файдаланучыларның җаваплылыгы**

Файдаланучылар китапханәләрдән файдалану кагыйдә­ләрен үтәргә тиеш.

Файдалану кагыйдәләрен бозган һәм зыян китергән файдаланучылар, китапханәләрдән файдалану кагыйдәләрендә билгеләнгән күләмдә зыянны түлиләр, шулай ук законнарда каралган очракларда башкаҗаваплылыкка тартылалар.

**III бүлек. Китапханәләрнең бурычлары һәм хокуклары**

10 статья. **Китапханәнең статусы**

Дәүләт һәм муниципаль китапханәләр, үзәкләштерелгән китапханәләр системалары законнарда билгеләнгән тәртиптә теркәү мизгеленнән башлап юридик зат статусы алалар.Башка китапханәләрнең статусын аларны гамәлгә куючылар билгели.

11 статья. **Китапханәләрнең бурычлары**

Китапханәләр үз эшчәнлекләрендә гражданнарның әлеге Законда билгеләнгән хокукларын гамәлгә ашыруны тәэмин итәләр. Китапханәләр китапханәләрдән файдаланучыларга законнар, үзләренең уставлары, китапханәләрдән файдалану кагыйдәләре нигезендә хезмәт күрсәтәләр.

Китапханәләрдән файдаланучыларның китапханә фонд­ларыннан файдалану иреген кыса торган дәүләт цензурасына яисә башкатөрле цензурага, шулай ук китапханәләрдән файдаланучылар һәм укучыларның таләпләре хакында мәгъ­лүматлардан, фәнни максатларда һәм китапханә хезмәте күрсәтүне оештыру өчен файдалану очракларыннан тыш, файдалануга юл куелмый.

Китапханәләр түбәндәгеләрне үтәргә тиеш:

китапханә фондлары составына керә торган документларны, китап ядкарьләрен, туган якны өйрәнү документларын һәм Татарстан Республикасы дәүләт телләрендәге һәм Татарстан Республикасында яшәүче халыклар вәкилләре телләрендәге документларны да кертеп, федераль законнар нигезендә исәпкә алуны, туплауны, саклауны һәм файдаланунытәэмин итәргә. Китапханәләр фондларына керә торган кулъязма документларРоссия Федерациясе Архив фондыныңсостав өлеше була; *(икенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

*өченче абзац төшереп калдырылды. – 2010 елның 16 маендагы 16-ТРЗ номерлы Татарстан Республикасы Законы.*

законнарда һәм китапханәләрнең гамәлгә кую документларында билгеләнгән тәртиптә статистика хисабын алып барырга;

үз эшчәнлекләрендә җәмгыятьтә килеп туган идеологик һәм сәяси күптөрлелекне чагылдырырга;

үзләренең һөнәри эшчәнлекләре хакында гамәлгә куючылар алдында хисап бирергә;

китапханәдән файдаланучыларның таләбе буенча аларга фондларны формалаштыру һәм файдалану юнәлешендә үз эшчәнлекләре хакында мәгълүмат бирергә.

12 статья. **Китапханәләрнең хокуклары**

Китапханәләр түбәндәгеләргә хокуклы:

үз уставларында күрсәтелгән максатлар һәм бурычлар нигезендә һөнәри эшчәнлекләренең эчтәлеген һәм рәвешләрен мөстәкыйль билгеләргә;

гамәлгә куючылары белән килештереп, китапханәләрдән файдалану кагыйдәләрен расларга;

китап ядкарьләрен, сирәк очрый торган һәм кыйммәтле басмаларны файдалануга биргән өчен һәм шулай ук китапханәләрдән файдалану кагыйдәләрендә каралган башкаочракларда залог алу суммасын билгеләргә; *(дүртенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

китапханәләрдән файдаланучылар китергән зыянны түләттерү төрләрен һәм күләмнәрен билгеләргә;

файдаланучыларга тәкъдим ителә торган хезмәт күрсәтүләрнең исемлеген киңәйтү һәм, төп эшчәнлекләренә зыян китермәслек булса, китапханәләрнең социаль-иҗади мөмкинлекләрен арттыру максатларында керем китерә торган эшчәнлек белән шөгыльләнергә; *(алтынчы абзац 2011 елның 15 мартындагы 2-ТРЗ номерлы Татарстан Республикасы Законы редакциясендә)*

юридик һәм физик затлар белән төзелгән шартнамәләр нигезендә хезмәт күрсәтүләрнең шартларын билгеләргә;

законнарда каралган тәртиптә ассоциацияләргә (берлек­ләргә) берләшергә;

чит илләрнең китапханәләре һәм башка учреждениеләре, оешмалары белән хезмәттәшлек итәргә, халыкара китап алмашырга, тиешле тәртиптә халыкара оешмаларга керергә, халыкара китапханә һәм башкапрограммаларны гамәлгә ашыруда катнашырга; *(тугызынчы абзац 2014 елның 12 июнендәге 53-ТРЗ номерлы Татарстан Республикасы Законы редакциясендә)*

үз фондларын туплау чыганакларын мөстәкыйль билге­ләргә;

гамәлдәге норматив-хокукый актлар нигезендә төзелгән һәм китапханәләрне гамәлгә куючылар белән килештерелгән документларны исәптән төшерү тәртибенә таянып, үз фондла­рыннан, китап ядкарьләре рәтенә кертелгән документлардан һәм даими саклау өчен билгеләнгән бүтән документлардан кала, башкадокументларны алырга һәм сатарга; *(унберенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

китап ядкарьләренең һәм даими саклау өчен билгеләнгән бүтән документларның күчермәләрен алуга, күргәзмәгә куюга һәм алардан файдалануга китапханәләрдән файдалану кагыйдәләре нигезендә чикләүләр билгеләргә; *(уникенче абзац 2010 елның 16 маендагы 16-ТРЗ номерлы Татарстан Республикасы Законы белән кертелде)*

мәгълүмати, мәдәни, аң-белем тарату, фәнни, белем бирү эшчәнлеген законнар, үз уставы яисә структур бүлекчәләре китапханәләр булган оешмаларның локаль норматив актлары нигезендә гамәлгә ашырырга; *(унөченче абзац 2014 елның 12 июнендәге 53-ТРЗ номерлы Татарстан Республикасы Законы белән кертелде)*

законнарга каршы килмәгән башка гамәлләр калырга.

Китапханәләр китап нәшер итүнең федераль һәм респуб­лика программалары буенча чыгарылучы документларны, ябыла торган китапханәләрнең документларын беренче чиратта сатып алуга законнар нигезендә өстенлекле хокукка ия.

**IV бүлек. Дәүләтнең китапханә эше өлкәсендәге бурычлары**

13 статья. **Дәүләтнең китапханә эше өлкәсендәге бурычлары**

Татарстан Республикасының китапханә өлкәсендәге дәүләт сәясәте төрле типтагы китапханәләрне һәм халыкка китапханә хезмәте күрсәтүнең төрле рәвешләрен үстерүне күздә тота, китапханә фондларында тупланган мәгълү­матларның һәм мәдәни кыйммәтләрнең һәр кеше файдалана алырлык булу принцибына нигезләнә.

Татарстан Республикасы дәүләт хакимияте органнары аша әлеге Законда каралган хокукларны гарантияли һәм, законнарда каралган очраклардан кала, китапханәләрнең һөнәри эшчәнлегенә тыкшынмый. *(икенче өлеш 2004 елның 25 февралендәге 6-ТРЗ номерлы Татарстан Республикасы Законы редакциясендә)*

Дәүләт хакимияте һәм җирле үзидарә органнарының бюджеттан финансланучы гамәлдәге китапханәләрне матди-техник тәэмин итүне начарайтуга китерә торган карарлар кабул итәргә һәм гамәлләр кылырга, аларны хезмәт иминлеге, китапханә фондларын саклау һәм китапханә хезмәте күрсәтү таләпләренә җавап бирми торган биналарга күчерергә хокукы юк. *(өченче өлеш 2004 елның 25 февралендәге 6-ТРЗ, 2010 елның 16 маендагы 16-ТРЗ номерлы Татарстан Республикасы законнары редакциясендә)*

Әлеге органнарның, шулай ук аларның вазыйфаи затла­рының китапханәләрнең һәм алардан файдаланучыларның законлы мәнфәгатьләрен боза торган карарлары һәм гамәлләре хакында законнарда билгеләнгән тәртиптә шикаять белдерелергә мөмкин.

14 статья. **Дәүләтнең китапханә эшен үстерүдәге бурычлары**

Татарстан Республикасы тиешле дәүләт хакимияте органнары аша түбәндәгеләрне тәэмин итә: *(беренче абзац 2004 елның 25 февралендәге 6-ТРЗ номерлы Татарстан Республикасы Законы редакциясендә)*

1. китапханә эше өлкәсендә дәүләт сәясәтен билгеләү һәм китапханәләр эшчәнлеген җайга сала торган законнар һәм башка норматив-хокукый актлар кабул итүне; китапханә эшен үстерү буенча республика программаларын эшләүне, китапханә эшен үстерү мәсьәләләрен республиканың башка программаларына кертүне;

2) Татарстан Республикасы бюджеты кысаларында дәүләт китапханәләрен финанслауга юнәлдере­лүче чыгымнар суммасын раслауны; *(2 пункт 2004 елның 25 февралендәге 6-ТРЗ номерлы Татарстан Республикасы Законы редакциясендә)*

 3) дәүләт китапханә стандартлары һәм нормативларының саклануына контрольлек итүне;

4) төп һөнәри уку-укыту программаларын һәм китапханә кадрларын әзерләү өлкәсендә өстәмә һөнәри программаларны гамәлгә ашыручы республика буйсынуындагы мәгариф оешмаларын булдыру һәм финанслауны, шулай ук әлеге мәгариф оешмаларына идарәне гамәлгә ашыруны; *(4 пункт 2014 елның 12 июнендәге 53-ТРЗ номерлы Татарстан Республикасы Законы редакциясендә)*

5) бердәм китапханә статистикасын оештыруны, аның дөреслеген, вакытында керүен һәм һәр кеше өчен ачык булуын тәэмин итүне;

 6) китапханә эше өлкәсендә фәнни тикшеренүләргә, аларны ысулый тәэмин итүгә һәм финанслауга булышлык күрсәтүне;

7) дәүләт китапханәләрен максатчан финанслауны, аларны өстенлекле шартларда биналар һәм йортлар белән тәэмин итүне;

 8) китапханәләргә китап туплауны тәэмин итә торган китап нәшер итүче һәм китап сәүдәсе белән шөгыльләнүче оешмалар эшчәнлеген кызыксындыруны;

 9) дәүләт китапханәләренең фондларын туплауны гарантияле финанслауны һәм аларны саклауны;

 10) китапханәләрне нормативларга туры килә торган биналар, заманча механикалаштыру һәм автоматлаштыру чаралары, җиһазлар һәм транспорт белән;

 11) Татарстан Республикасы милли китапханә фондын саклауның һәм аннан файдалануның махсус режимын үтәүне тикшереп тору; *(11 пункт 2010 елның 16 маендагы 16-ТРЗ номерлы Татарстан Республикасы Законы белән кертелде)*

 12) Татарстан Республикасы китапханәләреннән инвалидларның файдалана алуы өчен шартларны. *(12 пункт 2015 елның 9 октябрендәге 82-ТРЗ номерлы Татарстан Республикасы Законы белән кертелде)*

Дәүләт хакимияте тиешле органнары законнар нигезендә китапханәләргә салымнар һәм җыемнар буенча өстенлекле ташламалар бирә алалар. *(икенче өлеш 2004 елның 25 февралендәге 6-ТРЗ номерлы Татарстан Республикасы Законы редакциясендә)*

**V бүлек. Китапханә эше өлкәсендә Татарстан Республикасы халыкларының мәдәни казанышларын саклауның һәм алардан файдалануның аерым шартлары**

15 статья. **Татарстан Республикасы милли китапханә фонды**

Татарстан Республикасы милли китапханә фонды документларның мәҗбүри нөсхәсе системасы нигезендә туплана торган документлардан һәм китап ядкарьләреннән тора.

Татарстан Республикасы милли китапханә фонды Татарстан Республикасы күпмилләтле халкының мәдәни байлыгы буларак дәүләт тарафыннан саклана.

Татарстан Республикасы милли китапханә фондына караган документларны исәпкә алу, туплау, саклау, файдалану һәм аларның сакланышын тәэмин итү әлеге Закон, “Документларның мәҗбүри нөсхәсе турында” 1994 елның 29 декабрендәге 77-ФЗ номерлы Федераль закон, “Россия Федерациясендә архив эше турында” 2004 елның 22 октябрендәге 125-ФЗ номерлы Федераль закон, “Россия Федерациясенең Музей фонды һәм Россия Федерациясендә музейлар турында” 1996 елның 26 маендагы 54-ФЗ номерлы Федераль закон, “Татарстан Республикасы документларының мәҗбүри нөсхәсе турында” 2005 елның 18 гыйнварындагы 5-ТРЗ номерлы Татарстан Республикасы Законы, “Татарстан Республикасында архив эше турында” 2017 елның 20 июлендәге 63-ТРЗ номерлы Татарстан Республикасы Законы нигезендә китапханәләр, архивлар, музейлар тарафыннан гамәлгә ашырыла. *(өченче өлеш 2017 елның 13 ноябрендәге 80-ТРЗ номерлы Татарстан Республикасы Законы редакциясендә)*

*Статья 2010 елның 16 маендагы 16-ТРЗ номерлы Татарстан Республикасы Законы редакциясендә.*

151 статья. **Китап ядкарьләре** *(статья 2010 елның 16 маендагы 16-ТРЗ номерлы Татарстан Республикасы Законы белән кертелде)*

Китап ядкарьләре милли китапханә фондының аеруча кыйммәтле өлеше була.

Китап ядкарьләре бердәнбер китап ядкарьләренә һәм килеп чыгышлары, төр ягыннан бәйләнешләре йә бүтән билгеләре буенча бергә берләшкәндә генә китап ядкаре үзенчәлегенә ия була торган документлар җыелмасы рәвешендәге коллекция китап ядкарьләренә бүленә.

Китап ядкарьләре китап ядкарьләре реестрында теркәлү юлы белән дәүләт исәбенә алынырга тиеш. *(өченче өлеш 2016 елның 17 ноябрендәге 83-ТРЗ номерлы Татарстан Республикасы Законы редакциясендә)*

Документларны китап ядкарьләренә кертү тәртибе, китап ядкарьләрен китап ядкарьләре реестрында теркәү тәртибе һәм китап ядкарьләре реестрын алып бару тәртибе федераль башкарма хакимиятнең мәдәният өлкәсендәге органы тарафыннан раслана торган китап ядкарьләре реестры турындагы нигезләмә белән билгеләнә. *(дүртенче өлеш 2016 елның 17 ноябрендәге 83-ТРЗ номерлы Татарстан Республикасы Законы редакциясендә)*

16 статья. **Китапханә фондлары составына керә торган документларны исәпкә алу, туплау, саклау һәм алардан файдалану**

Китапханә фондлары составына керә торган документларны исәпкә алу, туплау, саклау һәм алардан файдалану законнар һәм бүтән норматив хокукый актлар нигезендә гамәлгә ашырыла.

Китапханә фондлары составына керә торган документларны исәпкә алуны, туплауны, саклауны һәм алардан файдалануны мәдәният өлкәсендәге федераль башкарма хакимият органы тарафыннан билгеләнгән тәртиптә китапханәләр тәэмин итә.

Документларны саклау һәм озак вакыт файдалану максатларында Татарстан Республикасында микросаклагычларда, аудиовизуаль чыганакларда, фонодокументларда, матбугат басмаларын һәм кулъязмаларны кабатлаучы электрон басмаларда иминият китапханә фондлары төзелә.

Дәүләт китапханәләренең иминият китапханә фондларына мәҗбүри тәртиптә түбәндәгеләр кертелә: нигез салынган көннәреннән алып җирле вакытлы басмалар, китап ядкарьләре.

Гамәлгә куючы китапханә фондларын саклау режимына туры килерлек бина бирергә тиеш.

Китапханәләр, документларның мәҗбүри нөсхәсеннән тыш, документлар сатып алу чыгынакларын ирекле рәвештә сайлый.

Китапханә фондларын туплау түбәндәгечә башкарыла:

законнарда билгеләнгән тәртиптә һәм санда мәҗбүри нөсхәләр алу нигезендә;

акчалата түләп һәм акчалата түләнми торган исәп-хисап аша сатып алу юлы белән;

китап алмашу рәвешендә;

физик һәм юридик затлардан иганәләр рәвешендә һәм түләүсез тапшыру юлы белән.

*Статья 2010 елның 16 маендагы 16-ТРЗ номерлы Татарстан Республикасы Законы редакциясендә.*

**VI бүлек. Китапханәләрнең үзара хезмәттәшлеген оештыру**

17 статья. **Китапханә хезмәте күрсәтүне координацияләүне һәм кооперацияләүне тәэмин итүдә дәүләтнең катнашуы**

Фондлардан нәтиҗәле файдалану максатларында һәм китапханәләрдән файдаланучыларның мәгълүматка ихтыяҗларын тулырак канәгатьләндерү өчен дәүләт аларның ресурсларыннан бергәләшеп файдалануны кызыксындыра, гомуми файдаланудагы дәүләт китапханәләренең аларның ресурсларыннан (китапханәара абонементтан, җыелма каталоглардан, автоматлаштырылган мәгълүмат базаларыннан, депозитарийлардан) бергәләшеп файдалану өчен шартлар тудыру эшчәнлеген финанслый, шулай ук федераль законнар нигезендә Милли электрон китапханәдән файдаланучыларның Милли электрон китапханә объектларыннан файдалана алу мөмкинлеген тәэмин итә.

 *Статья 2016 елның 17 ноябрендәге 83-ТРЗ номерлы Татарстан Республикасы Законы редакциясендә.*

18 статья. **Үзәк китапханәләр**

Китапханәләргә үзәк китапханә статусы бирелергә мөмкин, аның вазыйфаларын түбәндәге китапханәләр үти:

а) Татарстан Республикасында:

Татарстан Республикасы Милли китапханәсе;

Республика яшүсмерләр китапханәсе;

Республика балалар китапханәсе;

Сукырлар өчен махсус республика китапханәсе;

б) - в) *үз көчләрен югалтты. –* *2006 елның 24 июлендәге 62-ТРЗ номерлы Татарстан Республикасы Законы.*

Шәһәр округларының җирле үзидарә органнары тиешле шәһәр округының әйдәүче универсаль китапханәсенә үзәк шәһәр китапханәсе статусын бирә ала. *(икенче өлеш 2006 елның 24 июлендәге 62-ТРЗ номерлы Татарстан Республикасы Законы белән кертелде)*

Муниципаль районның җирле үзидарә органнары җирлекара әйдәүче китапханәгә үзәк район китапханәсе статусын бирә ала. *(өченче өлеш 2010 елның 16 маендагы 16-ТРЗ номерлы Татарстан Республикасы Законы редакциясендә)*

Үзәк китапханәләр үзләре хезмәт күрсәтә торган терри­тория чикләрендә документларның тулырак универсаль җыелмасын саклыйлар һәм файдаланучыларга тәкъдим итәләр, китапханә ресурсларыннан бергәләшеп файдалануны оешты­ралар, китапханәара абонемент функцияләрен гамәлгә ашыралар, җыелма каталог алып баруны тәэмин итәләр һәм бүтән китапханәләргә ысулый ярдәм күрсәтәләр. *(дүртенче өлеш 2010 елның 16 маендагы 16-ТРЗ номерлы Татарстан Республикасы Законы редакциясендә)*

Тармак принцибы, файдаланучыларның аерым төркем­нәренә хезмәт күрсәтү принцибы буенча бүленгән үзәк китап­ханәләр Татарстан Республикасының дәүләт хакимияте органнары, җирле үзидарә органнары тарафыннан төзелергә мөмкин. *(бишенче өлеш 2004 елның 25 февралендәге 6-ТРЗ номерлы Татарстан Республикасы Законы редакциясендә)*

19 статья. **Китапханәләрнең фәнни-техник мәгълүмат органнары һәм архивлар белән үзара хезмәттәшлеге**

Дәүләт мәгълүмат ресурсларыннан нәтиҗәле файдала­нуны тәэмин итү өчен китапханәләр фәнни-техник мәгълүмат органнары, архивлар, музейлар, төрле дәрәҗәдәге мәгълүмат базалары белән хезмәттәшлек итәләр. Хезмәттәшлек тәртибе законнар, дәүләт программалары, шулай ук әлеге оешмалар арасында төзелгән шартнамәләр белән билгеләнә.

Университетларның, академияләрнең, институтларның китапханәләре тармаклар буенча һәм документларның махсуслаштырылган тулырак җыелмаларын барлыкка китерәләр, саклыйлар һәм файдаланучыларга тәкъдим итәләр.

**VII бүлек. Татарстан Республикасы Милли китапханәсе**

20 статья. **Татарстан Республикасы Милли китапханәсенең юридик статусы**

Татарстан Республикасы Милли китапханәсе юридик зат була, аның мөстәкыйль балансы һәм Татарстан Респуб­ликасы Министрлар Кабинеты раслаган үз уставы була.

Татарстан Республикасы Милли китапханәсенең бинасы һәм башка мөлкәте Татарстан Республикасы Милли китапханәсенә оператив идарә итү хокукында беркетелә. Татарстан Республикасы Милли китапханәсен, шулай ук аның корылмаларын һәм бинасын хосусыйлаштыру тыела.

Татарстан Республикасы Милли китапханәсе эшчәнлеген финанслау Татарстан Республикасы бюджетыннан, шулай ук финанслауның башка чыганакларыннан законнар нигезендә гамәлгә ашырыла. *(өченче өлеш 2004 елның 25 февралендәге 6-ТРЗ номерлы Татарстан Республикасы Законы редакциясендә)*

Татарстан Республикасы Милли китапханәсенең финанс чараларыннан файдалану тәртибе аның уставы белән регламентлаштырыла.

21 статья. **Татарстан Республикасының Милли китапханәсе эшчәнлеге юнәлешләре**

Татарстан Республикасы Милли китапханәсе – милли һәм республика, Россия һәм чит илләр матбугатының төп дәүләт китап саклагычы, күп функцияле китапханә-мәгълүмат оешмасы, мәдәни, аң-белем тарату, фәнни, библиографик, методик үзәк. *(беренче өлеш 2014 елның 12 июнендәге 53-ТРЗ номерлы Татарстан Республикасы Законы редакциясендә)*

Татарстан Республикасы милли китапханә фонды, республиканың мәдәни һәм фәнни байлыгы булган документларны киләчәк буыннар өчен саклауны тәэмин итеп, мемориаль әһәмияткә ия була. *(икенче өлеш 2010 елның 16 маендагы 16-ТРЗ номерлы Татарстан Республикасы Законы редакциясендә)*

Татарстан Республикасы Милли китапханәсе түбәндәге вазыйфаларны башкара:

илебездә һәм чит илләрдә әзерләнгән документларның иң тулы җыелмасын барлыкка китерә, саклый һәм файдаланучыларга тәкъдим итә;

 республика территориясендә һәм аннан читтә басылган иң тулы җыелмасын туплау һәм аларны мәңгелек саклау принципларында туган як һәм татар әдәбиятының фондын барлыкка китерә;

 Татарстан Республикасы турындагы милли матбугатның һәм документларның, Россия һәм чит ил документларының библиографик исәбен алып бара;

 милли библиография төзи;

 җәмгыятьнең универсаль мәгълүмат ихтыяҗларын канәгатьләндерә;

 Татарстан Республикасы китапханәләре эшчәнлегенә фәнни-ысулый җитәкчелек итә;

Татарстан Республикасы Дәүләт Советының, Татарстан Республикасы Президентының, Татарстан Республикасы Министрлар Кабинетының эшчәнлеген мәгълүмат һәм китап­ханә ягыннан тәэмин итә;

республикада китапханә эшен камилләштерү буенча фәнни тикшеренүләр уздыра;

ысулый ярдәм күрсәтә, Россия Федерациясе субъект­ларының татар диаспорасы вәкилләренә хезмәт күрсәтә торган китапханәләрен туган як турындагы һәм татар әдәбияты белән тулыландыруда булышлык итә;

китапханә эше өлкәсендә дәүләт сәясәтен эшләүдә һәм гамәлгә ашыруда катнаша.

Татарстан Республикасы Милли китапханәсе, фән һәм мәгариф оешмалары, республиканың башка китапханә­ләре белән берлектә, республикада китапханә эшен үстерү программалары, стандартлар һәм нормалар, китапханә эшчән­леген җайга сала торган башка документлар эшләүдә катнаша. *(дүртенче өлеш 2014 елның 12 июнендәге 53-ТРЗ номерлы Татарстан Республикасы Законы редакциясендә)*

Татарстан Республикасының Милли китапханәсе фонды түбәндәгеләр нигезендә туплана:

документларның мәҗбүри федераль һәм республика нөсхәләре системасы, бу очракта документ җитештерүче һәр зат аңа документларның өчәр мәҗбүри нөсхәсен җибәрергә тиеш; *(икенче абзац 2010 елның 16 маендагы 16-ТРЗ номерлы Татарстан Республикасы Законы редакциясендә)*

китапханә илебезнең һәм чит илләрнең сәүдә системасы, шулай ук арадашчы оешмалар һәм аерым затлар аша турыдан-туры түләү һәм күчерү юлы белән исәп-хисаплар ясап доку­ментлар сатып алу;

үз илебезнең китапханәләре һәм чит ил китапханәләре белән китап алмашу;

аларны бүләк рәвешендә алу;

башка чыганаклар.

VIII бүлек. **Китапханә эше өлкәсендә икътисадый җайга салу**

**22 статья. Китапханәне гамәлгә куючы**

Россия Федерациясе законнары нигезендә һәм үз компетенцияләре чикләрендә Россия Федерациясе, Татарстан Республикасы, муниципаль берәмлекләр, шулай ук юридик һәм физик затлар Татарстан Республикасында китапханәләрнең гамәлгә куючылары була алалар. *(беренче өлеш 2011 елның 15 мартындагы 2-ТРЗ номерлы Татарстан Республикасы Законы редакциясендә)*

Китапханәне гамәлгә куючы аның эшчәнлеген финанс­лый һәм әлеге эшчәнлекне тикшереп тора, шулай ук китапханә җитәкчесен билгеләп куя.

Китапханәне гамәлгә куючы аның уставын раслый, аны финанслау, матди-техник тәэмин итү буенча үз өстенә йөкләмә ала. Китапханә уставында аның юридик статусы, финанслау чыганаклары, эшчәнлегенең төп бурычлары, аннан файдалану шартлары, китапханә белән аның гамәлгә куючысы арасындагы мөлкәти мөнәсәбәтләр, китапханә белән идарә итү тәртибе беркетелергә тиеш. Гамәлгә куючы, законнарда һәм китапханә уставында каралган очраклардан гайре, китапханәнең иҗади эшчәнлегенә тыкшына алмый.

Китапханә белән аны гамәлгә куючысы арасындагы мөлкәти һәм финанс мөнәсәбәтләре законнар һәм гамәлгә кую документлары нигезендә җайга салына.

23 статья. **Китапханәләрне үзгәртеп кору һәм ябу**

Китапханә законнарда каралган нигездә үзгәртеп корылырга яисә ябылырга мөмкин.

24 статья. **Китапханәләр мөлкәте**

Китапханә оператив идарә итү хокукларында Россия Федерациясе законнарында билгеләнгән чикләрдә үзенә беркетелгән мөлкәтне били, аннан файдалана һәм аның белән эш итә.

Дәүләт (муниципаль) китапханәләренең оператив идарәсендәге милли китапханә фонды документлары дәүләт (муниципаль) китапханәләренең аеруча кыйммәтле күчемле мөлкәтенә кертелергә тиеш. *(икенче өлеш 2011 елның 15 мартындагы 2-ТРЗ номерлы Татарстан Республикасы Законы белән кертелде)*

*Статья 2010 елның 16 маендагы 16-ТРЗ номерлы Татарстан Республикасы Законы редакциясендә.*

25 статья. **Китапханәләрне үстерү фондлары**

Барлык милек рәвешләрендәге китапханәләрнең эшчәнлеген матди тәэмин итүгә булышлык күрсәтү максатларында китапханәләрне үстерүнең дәүләткә кара­маган фондлары оештырылырга мөмкин. Аларны туплау чыганагын әлеге фондларны гамәлгә куючыларның кертемнәре, юридик затларның кертемнәре, гражданнардан һәм җәмәгать берләшмәләреннән керә торган хәйрия кертемнәре, законда тыелмаган башка кертемнәр тәшкил итә. *(беренче өлеш 2006 елның 24 июлендәге 62-ТРЗ, 2016 елның 17 ноябрендәге 83-ТРЗ номерлы Татарстан Республикасы законнары редакциясендә)*

Күрсәтелгән фондларның акчалары китапханә эшен үстерү программаларын финанслау, китапханәләр эшчәнлеген координацияләү һәм кооперацияләү максатларында, әлеге фондларның гамәлгә куючылары тарафыннан расланучы уставларында каралган тәртиптә башка гамәлләрне финанслау өчен файдаланыла. Китапханәләрне үстерү фондларының акчалары, милек рәвешләренә карамастан теләсә кайсы китапханәнең эшчәнлеген кызыксындыру максатларында да файдаланырга мөмкин.

26 статья. **Китапханә хезмәткәрләренең хезмәт мөнәсәбәтләре**

Китапханә хезмәткәрләренең хезмәт мөнәсәбәтләре хезмәт турындагы законнар белән җайга салына.

*Өченче өлеш үз көчен югалтты.* – *2019 елның 29 апрелендәге 38-ТРЗ номерлы номерлы Татарстан Республикасы Законы*.

*Дүртенче өлеш үз көчен югалтты.* – *2019 елның 29 апрелендәге 38-ТРЗ номерлы номерлы Татарстан Республикасы Законы.*

*Бишенче өлеш үз көчен югалтты.* – *2019 елның 29 апрелендәге 38-ТРЗ номерлы номерлы Татарстан Республикасы Законы*.

**IX бүлек. Әлеге Законны бозган өчен җаваплылык**

1. статья. **Әлеге Законны бозган өчен җаваплылык**

Юридик һәм физик затларның “Китапханәләр һәм китапханә эше турында” Татарстан Республикасы Законын боза торган гамәлләре законнар нигезендә җаваплылыкка китерә.

**X бүлек. Әлеге Законны гамәлгә кертү турында**

28 статья. **Әлеге Законны гамәлгә кертү турында**

Әлеге Законны матбугатта басылып чыккан көненнән гамәлгә кертергә.

Әлеге Законның 26 статьясындагы 3 өлешен 2000 елның 1 гыйнварыннан гамәлгә кертергә.

Татарстан Республикасы

Президенты М. Шәймиев

Казан шәһәре,

1998 елның 21 октябре

№ 1818